
REFERAT
Privind conferirea titlului de Cetăţean de Onoare al Municipiului Timişoara 
doamnei Janette Lorent






Având în vedere solicitarea cu numarul SC2014-016061 din data 20.06.2014 din iniţiativa Casei de Cultură a Municipiului Timişoara, a fost propusă pentru acordarea titlului de Cetăţean de Onoare doamna Jannette Lorent.

          Doamna Janette Lorent a făcut parte din delegaţiile de prietenie şi sprijin pentru Timişoara, în perioada primelor zile de după  Revoluţia timişoreană, mai exact în ianuarie 1990, când alături de Casa de Cultură a Municipiului Timişoara a convenit să organizeze “Festivalul Inimilor”, generic menit a omagia eroii care, în decembrie 1989, s-au jertfit pe treptele Catedralei Mitropolitane.

         De asemenea, tot cu sprijinul asociației din care face parte doamna Janette Lorent, a fost  organizată ediția inaugurală a “Festivalului Inimilor”  iar dl.Henry Coursaget, fondator al CIOFF ( Comitetul Internațional  al Organizației Festivalurilor de Folclor ), organism patronat de UNESCO, în alocuțiunea rostită pe scena Teatrului de Vară din Parcul Rozelor, în iulie 1990, a făcut publică înscrierea României în cadrul acestui organism internațional, iar “Festivalul Inimilor” a fost trecut de domnia sa în Agenda anuală UNESCO  a evenimentelor culturale.

        În anii ce au urmat, Asociaţia “Amities, Echanges, Partages” din Linars , Franţa şi-a continuat activitatea de sprijinire a mai mulor instituţii din Timişoara, doamna Jannette Lorent devenind una dintre cele mai apropiate prietene a oraşului nostru. În acest sens, s-a implicat în sprijinirea substanţială cu ajutoare materiale a unor instituţii din oraş: spitale timişorene dar mai ales a Casei de Ajutor Reciproc a Pensionarilor.

       Totodată s-a implicat în organizarea a multor acţiuni şi strategii de pregătire şi formare profesională în Franţa,  pregătire de care au beneficiat atât asistenţi sociali de la Casa de copii nr.2 şi de la Casa de Ajutor Reciproc a Pensionarilor cât şi profesori de la Palatul Copiilor şi de la Şcoala Generală nr.18 din Timişoara.  De multe ori casa doamnei Jannette Lorent s-a transformat în loc de găzduire pentru timişoreni.




        Prin urmare propunem acordarea titlului de Cetăţean de Onoare al Municipiului Timişoara doamnei Janette Lorent, pentru vasta sa activitate ce a condus la promovarea municipiului Timişoara.

